## Zakon o načinu određivanja zastupljenosti udruga sindikata više razine u tripartitnim tijelima na nacionalnoj razini

### NN 19/1999 (25.2.1999.), Zakon o načinu određivanja zastupljenosti udruga sindikata više razine u tripartitnim tijelima na nacionalnoj razini

# **ZASTUPNIČKI DOM HRVATSKOGA DRŽAVNOG SABORA**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O NAČINU ODREĐIVANJA ZASTUPLJENOSTI UDRUGA SINDIKATA VIŠE RAZINE U TRIPARTITNIM TIJELIMA NA NACIONALNOJ RAZINI**

Proglašavam Zakon o načinu određivanja zastupljenosti udruga sindikata
više razine u tripartitnim tijelima na nacionalnoj razini, koji je donio
Zastupnički dom Hrvatskoga državnog sabora na sjednici 5. veljače 1999.

Broj: 081-99-264/1
Zagreb, 9. veljače 1999.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O NAČINU ODREĐIVANJA ZASTUPLJENOSTI UDRUGA SINDIKATA VIŠE RAZINE U TRIPARTITNIM TIJELIMA NA NACIONALNOJ RAZINI**

Članak 1.

Ovim se Zakonom uređuje postupak određivanja zastupljenosti udruga sindikata
više razine (u daljnjem tekstu: udruge) u tijelima na nacionalnoj razini
u kojima su preko svojih predstavnika zastupljeni Vlada Republike Hrvatske,
sindikati i poslodavci (u daljnjem tekstu: tripartitna tijela na nacionalnoj
razini).

Ako se tripartitna tijela na nacionalnoj razini osnivaju sporazumom
broj mjesta koja pripadaju sindikatima u tim tijelima ne može biti manji
od broja udruga utvrđenih rješenjem nadležnog ministra iz članka 9. ovoga
Zakona.

Članak 2.

U tripartitnim tijelima na nacionalnoj razini može biti zastupljena
udruga koja kumulativno ispunjava sljedeće uvjete:

1. da je upisana u Registru udruga koji se vodi u Ministarstvu rada
i socijalne skrbi u Knjigu udruga više razine,

2. ima najmanje 15000 članova koji plaćaju članarinu udruženim sindikatima,

3. udružuje najmanje 5 sindikata na nacionalnoj razini (djelatnosti
ili struke ili poduzeća), a koji su upisani u Registar udruga koji se vodi
u Ministarstvu rada i socijalne skrbi i koji dio sindikalne članarine izdvajaju
za financiranje udruge,

4. preko svojih podružnica ili sindikata udruženih u nju djeluje na
području najmanje 11 županija u Republici Hrvatskoj,

5. djeluje u skladu sa statutom, na načelima demokratskog zastupanja
i demokratskog očitovanja volje članova,

6. da je stranka najmanje tri kolektivna ugovora različitih djelatnosti
na nacionalnoj razini, bilo da ih je sklopila, pristupila im ili su ih
sklopili ili im pristupili sindikati udruženi u nju.

Članak 3.

Svaka udruga koja ispunjava uvjete iz članka 2. ovoga Zakona i želi
biti zastupljena u tripartitnim tijelima na nacionalnoj razini može u roku
od trideset dana od dana stupanja na snagu ovoga Zakona podnijeti Ministarstvu
rada i socijalne skrbi zahtjev za utvrđivanje ispunjavanja uvjeta iz članka
2. ovoga Zakona.

Ispunjavanje uvjeta iz članka 2. ovoga Zakona za svaku udrugu koja podnese
zahtjev utvrđuje Povjerenstvo za utvrđivanje ispunjavanja uvjeta od strane
udruga sindikata više razine za zastupljenost u nacionalnim tripartitnim
tijelima (u daljnjem tekstu: Povjerenstvo) sastavljeno od jednakog broja
predstavnika udruga, Vlade i poslodavaca koje imenuje ministar nadležan
za poslove rada (u daljnjem tekstu: nadležni ministar).

Članak 4.

Zahtjev iz članka 3. ovoga Zakona mora sadržavati:

- popis poslodavaca kod kojih su zaposleni članovi sindikata udruženih
u udrugu i imena sindikalnih povjerenika ili sindikalnih predstavnika koji
ih zastupaju kod tih poslodavaca,

- popis sindikata djelatnosti ili struke ili poduzeća udruženih u udrugu
koji su upisani u Registar udruga koji se vodi u Ministarstvu rada i socijalne
skrbi i odluke sindikata o financiranju udruge,

- izvadak iz zapisnika sa sjednice na kojoj je izabran čelnik udruge
o rezultatima izbora i zapisnik sa posljednje održane sjednice skupštine
udruge ili drugog odgovarajućeg tijela u skladu sa statutom,

- popis sklopljenih kolektivnih ugovora,

- ime osobe koja će zastupati udrugu u Povjerenstvu.

Članak 5.

U Povjerenstvo iz članka 3. stavka 2. ovoga Zakona nadležni će ministar
na temelju dostavljenih očitovanja, imenovati predstavnike svih udruga
koje su podnijele zahtjev.

Članak 6.

Broj članova udruge iz članka 2. stavka 1. točke 2. ovoga Zakona Povjerenstvo
će utvrditi na temelju popisa zaposlenika kojima se usteže sindikalna članarina
pri isplati plaća, koje će dostaviti poslodavci na zahtjev Povjerenstva.

Poslodavci su dužni dostaviti tražene podatke u skladu s uputom ministra,
u roku od petnaest dana od dana primitka zahtjeva Povjerenstva zajedno
s izjavom sindikalnog povjerenika, odnosno predstavnika udruge ili sindikata
udruženih u udruge, za koje se utvrđuje ispunjavanje uvjeta iz članka 2.
ovoga Zakona, da su podaci istiniti.

Članak 7.

Svaka udruga za koju se utvrđuje ispunjavanje uvjeta iz članka 2. ovoga
Zakona može u roku od 15 dana od dana dostave podataka Povjerenstvu prigovoriti
istinitosti podataka iz članka 6. ovoga Zakona koji se odnose na broj članova
sindikata udruženih u nju.

U slučaju iz stavka 1. ovoga članka inspekcija rada dužna je na zahtjev
Povjerenstva u roku od pet dana od dana podnošenja zahtjeva izvršiti nadzor
kod poslodavca i o tome odmah izvijestiti Povjerenstvo.

Ako inspekcija rada ustanovi da dostavljeni podaci nisu ispravni, naredit
će poslodavcu da u roku od tri dana od izvršenog inspekcijskog nadzora
postupi prema odredbama ovoga Zakona.

Na način predviđen stavkom 2. ovoga članka Povjerenstvo će postupiti
i u slučaju da poslodavac ne dostavi zatražene podatke u propisanom roku
ili u slučaju da uz podatke nije dostavljena izjava sindikalnog povjerenika,
odnosno predstavnika.

Istinitost svih ostalih podataka iz zahtjeva Povjerenstvo utvrđuje uvidom
u odgovarajuće registre i knjige evidencija.

Članak 8.

Po isteku roka iz članka 6. stavka 2. ovoga Zakona, na temelju utvrđenih
podataka Povjerenstvo će u roku od mjesec dana dostaviti nadležnom ministru
popis udruga koje ispunjavaju uvjete iz članka 2. ovoga Zakona s podacima
o broju članova.

Članak 9.

Na temelju provedenog postupka propisanog ovim Zakonom i podataka utvrđenih
od strane Povjerenstva nadležni ministar donosi rješenje kojim utvrđuje
imena udruga koje ispunjavaju uvjete iz članka 2. ovoga Zakona i ukupan
broj članova svih sindikata udruženih u pojedinu udrugu.

Rješenje iz stavka 1. ovoga članka konačno je i mora se objaviti u "Narodnim
novinama".

Protiv rješenja iz stavka 1. ovoga članka svaka udruga koja je podnijela
zahtjev iz članka 3. ovoga Zakona može pokrenuti upravni spor pred Upravnim
sudom Hrvatske.

Odluku u upravnom sporu u slučaju iz stavka 3. ovoga članka Upravni
sud Hrvatske mora donijeti u roku od trideset dana od dana podnošenja tužbe.

Članak 10.

Ukoliko se udruge utvrđene rješenjem iz članka 9. ovoga Zakona međusobno
ne dogovore, njihova zastupljenost u tripartitnim tijelima na nacionalnoj
razini, ukoliko posebnim zakonom nije drugačije uređeno, može se utvrditi
na temelju broja glasova koje pojedina udruga dobije u postupku izjašnjavanja
o povjerenju (u daljnjem tekstu: izjašnjavanje), u kojem glasuju svi zaposleni
u Republici Hrvatskoj, osim vojnih osoba, vojnih službenika, vojnih namještenika
i ovlaštenih službenih osoba Ministarstva unutarnjih poslova.

Izjašnjavanje se provodi na zahtjev bilo koje udruge iz stavka 1. ovoga
članka.

Zahtjev za provođenje izjašnjavanja udruga podnosi nadležnom ministru.

Članak 11.

Datum provođenja izjašnjavanja i lista udruga za koju se provodi izjašnjavanje
utvrđuje nadležni ministar, a rezultate izjašnjavanja utvrđuje Povjerenstvo
za utvrđivanje rezultata izjašnjava koje imenuje nadležni ministar.

U Povjerenstvo iz stavka 1. ovoga članka nadležni ministar imenovat
će predstavnike svih udruga za koje se provodi izjašnjavanje i jednak broj
predstavnika Vlade i poslodavaca.

Izjašnjavanje se mora provesti najkasnije u roku od mjesec dana od dana
podnošenja zahtjeva iz članka 10. stavka 2. ovoga Zakona.

Članak 12.

Osobno izjašnjavanje zaposlenih provodi se kod poslodavca tajnim glasovanjem.

Nadležni ministar dostavlja poslodavcu dovoljan broj listića sa listom
udruga i obvezatne upute o provedbi izjašnjavanja i dostavi listića Povjerenstvu
iz članka 11. ovoga Zakona radi utvrđivanja rezultata.

Poslodavac mora omogućiti nesmetano izjašnjavanje svim zaposlenima.

Izjašnjavanje je valjano ako je glasovala najmanje jedna trećina svih
zaposlenih iz članka 10. stavka 1. ovoga Zakona.

Sindikalni povjerenici, odnosno predstavnici iz članka 4. stavka 1.
alineje 1. ovoga Zakona u svojstvu promatrača prate izjašnjavanje.

Kod poslodavca kod kojih nema sindikalnih povjerenika, odnosno predstavnika
iz prethodnog stavka, izjašnjavanje mogu nadzirati sindikalni predstavnici
koje svaka udruga posebno imenuje i o tome obavještava poslodavce i nadležnog
ministra.

Obvezatnim uputama iz stavka 2. ovoga članka nadležni ministar utvrdit
će prava i dužnosti promatrača kao i način promatranja izjašnjavanja.

Zaposlenici koji rade kod poslodavca koji zapošljava pet i manje od
pet zaposlenika mogu svoje listiće uputiti poštom županijskom uredu nadležnom
za rad na njihovom području koji će ih proslijediti Povjerenstvu iz članka
11. ovoga Zakona.

Članak 13.

Na temelju prispjelih listića Povjerenstvo iz članka 11. ovoga Zakona
u roku od 15 dana od datuma provođenja izjašnjavanja utvrđuje je li izjašnjavanje
valjano i broj glasova koje je svaka od udruga dobila, te o tome odmah
dostavlja izvješće nadležnom ministru.

Članak 14.

Nadležni ministar dužan je objaviti rezultate izjašnjavanja iz članka
13. ovoga Zakona u "Narodnim novinama" u roku od osam dana od dana primitka
izvješća.

Članak 15.

Svaka udruga koja nalazi da izjašnjavanje nije provedeno sukladno odredbama
ovoga Zakona može od nadležnog suda, u roku od 15 dana od dana objave rezultata
izjašnjavanja, zahtijevati da poništi provedeno izjašnjavanje.

Članak 16.

Na temelju rezultata izjašnjavanja, zastupljenost udruga u tripartitnim
tijelima na nacionalnoj razini nadležni ministar utvrđuje rješenjem prema
broju mjesta koja u tim tijelima pripadaju sindikatima odgovarajućom primjenom
odredaba Zakona o radu o utvrđivanju rezultata izbora za zaposlenička vijeća.

Rješenje iz stavka 1. ovoga članka za tripartitna tijela na nacionalnoj
razini koja se osnivaju sporazumom nadležni ministar donosi na temelju
zahtjeva bilo koje udruge za koju je provedeno izjašnjavanje.

U zahtjevu iz stavka 2. ovoga članka mora biti navedeno koliko mjesta
u tijelu za koje se donosi rješenje pripada sindikatima.

Ako zahtjev ne sadrži podatak iz stavka 3. ovoga članka nadležni će
ministar odrediti zastupljenost udruga za najmanji broj mjesta koja mogu
pripadati sindikatima kako je određeno člankom 1. stavkom 2. ovoga Zakona.

Rješenje ministra iz stavka 1. ovoga članka konačno je.

Članak 17.

Svaka udruga može zatražiti ponavljanje postupka određivanja zastupljenosti
udruga u tripartitnim tijelima na nacionalnoj razini, ali ne prije isteka
roka od tri godine od pravomoćnosti rješenja iz članka 9. ovoga Zakona.

Članak 18.

Nadzor nad primjenom ovoga Zakona obavlja tijelo državne uprave nadležno
za poslove inspekcije rada.

Članak 19.

Novčanom kaznom od 20.000,00 do 100.000,00 kuna kaznit će se za prekršaj
poslodavac:

- ako u propisanom roku ne dostavi podatke Povjerenstvu i iste ne predoči
sindikalnom povjereniku, odnosno predstavniku (članak 6. stavak 2.),

- ako u propisanom roku ne izvrši naredbu inspektora rada (članak 7.
stavak 3.),

- ako ne postupi po obvezatnim uputama ministra i ne omogući nesmetano
izjašnjavanje zaposlenih (članak 12.),

- ako ne omogući sindikalnim povjerenicima, odnosno predstavnicima praćenje
izjašnjavanja (članak 12. stavak 5.).

Za prekršaje iz stavka 1. ovoga članka kaznit će se i odgovorna osoba
pravne osobe novčanom kaznom od 5.000,00 do 20.000,00 kuna.

Članak 20.

Ovaj Zakon stupa na snagu osmog dana od dana objave u "Narodnim novinama".

Klasa: 006-04/98-03/01
Zagreb, 5. veljače 1999.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks, dipl. iur.,** v. r.

Zakon, NN 19/1999-398